Ejeren var ikke hjemme, derfor er der ingen tilskadekomne.

Nordjyllands Beredskab fik omkring klokken fire en melding omkring en bygningsbrand på Blåborgvej i Karby, hvor der eftersigende skulle stå ild gennem taget. - Da vi kommer derud, kan vi se, at melding er korrekt, og at ilden er gået gennem taget, mens hele under etagen er røgfyldt og varm, derfor antænder den kort efter vores ankomst, fortæller indsatsleder hos Nordjyllands Beredskab Henrik Gade Jespersen. Huset er derfor ifølge indsatslederen brandskadet og ubeboeligt. Årsagen er endnu ukendt. Det eneste, der vides på nuværende tidspunkt, er, at husets brændeovn var tændt op omkring klokken 18. - Vi har snakket frem og tilbage med politiet, der vil komme tilbage for at kigge, når vi er færdige herude, så de kan komme ind på skades stedet. Ejeren fortæller selv, at han havde tændt op i sin brændeovn klokken 18, men det vides endnu ikke, om det er årsagen, fortæller indsatslederen, der også forklarer, at ejeren ikke har gjort noget uforsigtigt efter beredskabets overbevisning. Ejeren af huset var ikke hjemme, derfor er der ingen tilskadekomne.